NARIADENIE EURÓPSKEHO PARLAMENTU A RADY (ES) č. 1435/2004,
z 22. júna 2004,
ktorým sa z dôvodu rozšírenia mení a dopĺňa nariadenie Rady (EHS) č. 571/88 o organizovaní prieskumu štruktúry poľnohospodárskych podnikov v spoločenstve
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä jej článok 285 ods. 1,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii, najmä jej článok 2 ods. 3,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä jeho článok 57 ods. 2,
so zreteľom na návrh Komisie,
konajúc v súlade s postupom ustanoveným článkom 251 zmluvy (1),
keďže:
(1)
Nariadenie (EHS) č. 571/88 (2) ustanovuje úhradu členským štátom vo forme príspevku k vynaloženým výdavkom až do výšky maximálnej sumy na prieskum.
(2)
Uskutočnenie prieskumov o štruktúre poľnohospodárskych podnikov si bude vyžadovať značné finančné prostriedky od členských štátov a spoločenstva, aby sa splnili požiadavky na informácie zo strany orgánov spoločenstva.
(3)
V súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska a so zámerom uskutočniť prieskumy o štruktúre poľnohospodárskych podnikov v týchto nových členských štátoch v rokoch 2005 a 2007, je vhodné ustanoviť maximálny príspevok spoločenstva na prieskum; táto úprava je potrebná z dôvodu pristúpenia a nebola ustanovená v akte o pristúpení.
(4)
Toto nariadenie ustanovuje na zvyšné obdobie trvania programu finančný rámec, ktorý predstavuje hlavný odkaz v zmysle bodu 33 Medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu (3) pre rozpočtový orgán počas každoročného rozpočtového postupu,
PRIJALI TOTO NARIADENIE:
Článok 1
Nariadenie (EHS) č. 571/88 sa týmto mení a dopĺňa takto:
1.
Do prvého pododseku článku 14 ods. 1 sa vkladajú nasledovné zarážky:
„-
25 000 EUR pre Maltu,
-
200 000 EUR pre Cyprus,
-
500 000 EUR pre Estónsko a Slovinsko,
-
700 000 EUR pre Slovensko,
-
1 100 000 EUR pre Českú republiku, Lotyšsko a Litvu,
-
2 000 000 EUR pre Maďarsko a Poľsko.“
2.
V článku 14 ods. 1 sa vypúšťa tretí pododsek a vkladajú sa tieto pododseky:
„Finančný rámec pre vykonávanie tohto programu vrátane výdavkov potrebných na riadenie projektu Eurofarma sa stanovuje na 43,7 miliónov EUR na roky 2004 až 2006.
Suma na roky 2007 až 2009 bude stanovená rozpočtovým a zákonodarným orgánom na návrh Komisie, a to na základe nového finančného výhľadu na obdobie začínajúce rokom 2007.
Ročné výdavky sú povoľované rozpočtovým orgánom v medziach finančného výhľadu.“
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Článok 1 bod 1 sa uplatňuje od 1. mája 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. júna 2004